Vilties giesmė
Vėl, vėl pragydo vyturys...
Atverk dienos vargams duris!
Būties vainikas – tam, kas drįs...

Palaimintas drąsos sūnus!
Jis žemės pilnaties panūs,
Atspės jos amžinus sapnus...

Tu savo skirtį pats lemi,
Tad sėk bebaime širdimi,
Ir tavo piūtė bus laimi...

Užburs laukus viltis tvirta,
Ir bus kaip žiedas visata –
Palaiminta būties našta!

Tad eik, į amžius kelią grįsk,
Per žemės dumblą linksmas brisk
Ir būk galingas – ryžkis, drįsk!

Baltrušaitis Jurgis
Eilėraščiai